Familien i sjokk etter Romsås-drapet: - Forlovet seg for tre år siden
Den 31 år gamle kvinnen befant seg i en leilighet på Romsås i Oslo sammen med samboeren sin, da hun ble funnet død. Mannen (40) meldte selv fra til politiet om dødsfallet natt til lørdag. I meldingen til politiet, fortalte mannen at de hadde lekt med våpen i forkant av drapet. Den 40 år gamle mannen satt lørdag i avhør hos politiet i Oslo. - Jeg vet ikke hvor det med lek kommer fra, men det har blitt tatt fram et våpen også har dette gått av ved et uhell. Jeg kan ikke gå ytterligere i detalj på hva han har forklart, sier mannens forsvarer, Arild Langenes, som deltok under avhørene lørdag. Mannen er siktet for forsettlig drap på sin samboer. Forsvareren forteller at drapet har gått hardt inn på 40-åringen. - Det er veldig trist, det er jo samboeren hans. Han tar det forferdelig tungt, sier Landenes.Et familiemedlem til den døde kvinnen forteller til VG Nett at de er sjokkert over drapet. - Alle er i sjokk. Dette er helt uforståelig og uvirkelig, sier hun, og fortsetter: - Det er viktig å huske på at slik våpen ikke er et leketøy, men noe veldig farlig. Paret skal ha vært sammen i flere år, og for tre år siden forlovet de seg. - Han skjemte henne bort med roser og smykker. De to hadde et godt forhold, og jeg har ikke hørt at det skal ha vært mye krangling dem i mellom. Den drepte kvinnen blir beskrevet som en livsglad og sterk person. - Hun slet med sitt, men gjorde alltid det beste ut av det. Hun var alltid i godt humør og likte godt å le.Politiinspektør Rohde forteller til VG Nett at mannen har forklart i avhør om foranledningen og hva som skal ha skjedd, men at hun ikke ønsker å gå inn på det. - Vi har fått inn flere etterforskere for å gjøre de viktigste avhørene som gjenstår. Vi vil også undersøke hvorvidt det var flere i leiligheten på tidspunktet og om siktede har våpentillatelse, sier Rohde. Mannen er kjent for politiet fra før for mindre trusler. Politiet fikk melding om hendelsen klokken. 03.41 natt til lørdag. Ambulansen kom til adressen 11-12 minutter etter hendelsen og kvinnen ble raskt erklært død.
Mannen (40) pleide å skjemme bort forloveden som han nå er drapssiktet for etter en påstått våpenlek.